Vom putea cumpăra rovinietă de o zi
CNAIR informează că pe 11 martie 2024, ora 00:00, pentru aproximativ 3 ore, emiterea oricărui tip de rovinietă nu va fi posibilă. Informarea este pentru utilizatorii rețelei de drumuri naționale și autostrăzi. Este vorba despre emiterea rovinietelor în punctele de distribuție, prin intermediul portalurilor web/aplicațiilor dezvoltate pentru sistemele de operare ale telefoanelor mobile și a dispozitivelor de procesare a plăților numerar/electronice.
Acest anunț este esențial pentru actualizarea informațiilor referitoare la perioadele de valabilitate. Dar și a tarifelor rovinietelor în Sistemul Informatic de Emitere, Gestiune, Monitorizare și Control al rovinietei – SIEGMCR. Asta, ca urmare a intrării în vigoare a prevederilor Ordonanței nr. 14/2024 pentru modificarea și completarea OUG nr. 15/2002. Aceasta se referă la aplicarea tarifului de utilizare și a tarifului de trecere pe rețeaua de drumuri naționale din România.
Noile prețuri anunțate de CNAIR
Conform acestor actualizări, au fost atașate anexele cu noile tarife pentru rovinietă prevăzute în Ordonanța nr. 14/2024.
Astfel, pentru un autoturism, prețul unei roviniete de o zi va fi de 12,43 de lei, iar pentru 10 zile șoferul va trebui să achite suma de 16,40 de lei. Pentru o perioadă de 30 de zile, prețul va fi de 26,34 de lei.
Rovinieta valabilă pe un an de zile pentru un autoturism va costa puțin peste 139 de lei.
Pentru celelalte categorii de autovehicule, se recomandă verificarea tabelului pus la dispoziție de CNAIR, deoarece prețurile intră în vigoare începând cu data de 11 martie 2024.
De asemenea, CNAIR informează că, începând cu data de 11 martie 2024, emiterea rovinietei prin intermediul serviciului de mesaje scurte (SMS) va fi suspendată până la data de 21 martie 2024, pentru a permite realizarea modificărilor necesare la nivelul fluxului de emitere de către dezvoltatorul aplicației. Pentru a evita aplicarea unor sancțiuni contravenționale, utilizatorii rețelei de drumuri naționale au posibilitatea de a achita în avans rovinieta cu valabilitate pentru data de 11 martie 2024.
Șoferii vor achita taxe în funcție de kilometri parcurși
Conform unui act oficial, începând din 2026, șoferii români vor achita o rovinietă în funcție de numărul de kilometri parcurși. Ministerul Transporturilor a prezentat mai multe propuneri referitoare la noile tarife care vor fi implementate în următorii doi ani.
Uniunea Europeană a adoptat Directiva (UE) 2019/520 a Parlamentului European și a Consiliului la data de 19 martie 2019. Aceasta abordează aspecte legate de interoperabilitatea sistemelor de taxare rutieră electronică și facilitează schimbul transfrontalier de informații cu privire la neplata taxelor rutiere în cadrul Uniunii. Textul acesteia poate fi citit aici.
În această situație, Guvernul de la București a adoptat un proiect de lege privind implementarea unor tarife rutiere pe rețeaua de drumuri naționale pentru toate categoriile de vehicule înmatriculate, inclusiv cele destinate transportului de persoane și transportului de mărfuri cu o masă totală maximă autorizată de 3,5 tone sau mai mică.